જોકે, આ રાજકીય આક્ષેપબાજી વચ્ચે જે અસ્સલ મુદ્દાે ભૂલાઇ જાય છે તે એ છે કે ભારતીયોની ડેટા સિક્યોરિટી બાબતે શાસકોને ભાગ્યે જ ચિંતા છે. હાલ દેશમાં કરોડો મોબાઇલમાં જાતભાતના કેટલાંય એપ ડાઉનલોડ થાય છે. તેમાંના કેટલાંય એપ ખરેખર વપરાશકારોની ડેટા સિક્યુરિટી માટે જોખમી છે. કેટલાંય એપ વપરાશકારનો ડેટા થર્ડ પાર્ટીને મોકલી દે છે. કેટલાંય એપ જાત જાતના વાયરસ મોબાઇલમાં છોડે છે. કેટલાંય એપ મોબાઇલની ઇન્ટરનલ સિસ્ટમ્સમાં ચેડાં કરી દે છે. મનોરંજન માટે કે માહિતી માટે કે કોઇ ઉપયોગિતા માટે આવાં એપ ડાઉનલોડ કરી દેનારા મોટાભાગના વપરાશકારોને ખ્યાલ પણ નથી હોતો કે એ એપ તેમના માટે હાનિકારક સાબિત થઇ શકે છે. સરકાર દ્વારા જાત જાતનાં સરકારી કામ માટે અનેક એપ ડેવલપ કરાયાં છે. પરંતુ, લેભાગુ ડેવલપર્સ સરકારી એપને મળતાં આવતાં જ ડમી એપ બનાવી દે છે અને લોકો તે ડાઉનલોડ પણ કરી બેસે છે. પોતે સરકારી એપ પર જ કામ કરી રહ્યા છે તેવું માની લોકો તેના પર પોતાની સંવેદનશીલ વિગતો પણ શેર કરી દે છે. ડિજિટલ લિટરસીની રીતે આપણે હજુ ઘણા પાછળ છીએ અને તેનો લાભ લેભાગુઆે અનેક રીતે ઉઠાવે છે.